<classify> RAIS John Magufuli ameitaka Taasisi ya Kuzuia na Kupambana na Rushwa TAKUKURU, kuhakikisha inabana kila kona bila kujali chama, taasisi au mtu katika vita dhidi ya rushwa nchini.Alitoa agizo hilo Dar es Salaam jana wakati akipokea taarifa ya utendaji ya mwaka mmoja ya Takukuru pamoja na kumwapisha Kamishna wa Polisi, Valentino Mlowola kuwa Balozi wa kwanza wa Tanzania nchini Cuba. Baada ya kupokea taarifa hiyo ya hali ya rushwa nchini, Rais Magufuli alisema rushwa ni adui wa haki, amani na maendeleo, hivyo Takukuru lazima ibane kila kona, kila chama, kila taasisi na kila mtu bila woga.Alimtaka Mkurugenzi Mkuu wa Takukuru, Kamishna wa Polisi, Diwani Athumani, kwa kutumia mamlaka aliyonayo pamoja na cheo chake cha kipolisi, kwa kusaidiana na wasaidizi wake akiwemo Naibu Mkurugenzi Mkuu, Brigedia Jenerali John Mbungo na watendaji wengine, kumshughulikia mtu yeyote anayejihusisha na vitendo vya rushwa.Nchi hii ina wajuaji wengi, maajabu mengi yanafanyika, Mkurugenzi Mkuu amezungumza hapa kuhusu kulipa kodi, hilo ni eneo mojawapo ambalo nchi hii inaibiwa sana, wapo baadhi ya wafanyabiashara wana mashine za kielektroniki za serikali na nyingine za kwao wenyewe, kwa hiyo mapato yanayoingia serikalini siyo yale yanayotakiwa, na hayo yanafanyika mpaka leo, alisema Rais Magufuli.Aliongeza, Mkurugenzi Mkuu pia ulinieleza kuwa kuna mtu aliingiza magari 194 bila kuyalipia kodi na kodi aliyokwepa ni zaidi ya shilingi bilioni nane, na mtu huyo anatetewa sana na watu, nimekuweka wewe kuwa Mkurugenzi Mkuu wa Takukuru, kwa kuwa wewe ni Kamishna wa Polisi, si kwa bahati mbaya. Ukishindwa kumkamata mtu kwa sheria za Takukuru, tumia za Polisi kumweka ndani mtu yeyote. Aidha, pia alimtaka bosi huyo wa Takukuru, kuwafikisha mahakamani watumishi wake wanaotuhumiwa kwa vitendo vya rushwa, akiwemo mmoja wa wakurugenzi aliyewatapeli viwanja wafanyakazi wenzake.Rais Magufuli alisema mkurugenzi huyo ambaye yuko Makao Makuu ya Takukuru, aliwauzia viwanja hewa wafanyakazi wenzake Bagamoyo mkoani Pwani vyenye thamani ya zaidi ya Sh bilioni moja na hajafikishwa mahakamani wala kurudisha fedha hizo. Alisema jambo hilo limekuwepo kwa muda mrefu tangu Kamishna Mlowola akiwa Mkurugenzi Mkuu wa taasisi hiyo na alishindwa kumchukulia hatua mtuhumiwa huyo.Kuhusu kuitaka Takukuru ifanye kazi yake bila woga, Rais Magufuli pia alifichua mpango wa rushwa uliokuwa umesukwa na baadhi ya viongozi wa Chama Cha Mapinduzi CCM Wilaya ya Ilala mkoani Dar es Salaam. Alisema alipigiwa simu na watu fulani, wakimweleza kuwa wanaombwa rushwa na viongozi wa CCM ili wapangishwe kwenye majengo yao yaliyopo Ilala. Alisema viongozi hao wa CCM, walitaka watu hao kulipia majengo, lakini pia waliwataka wawape rushwa kwa kuwa ndiyo kula yao.Nikamtafuta mkurugenzi mmoja wa Takukuru na kumwagiza ahakikishe watu hao wanakamatwa tena wakiwa wamevaa nguo za kijani, baada ya masaa mawili mmoja akashikwa, halafu akawapigia simu wenzake na kuwaambia kwamba ameshapata mgawo wake, nao wakasema tunakuja, walipofika nao wakakamatwa, alisema.Katika kuonesha namna mambo yasivyokwenda sawa katika baadhi ya taasisi za serikali, Rais Magufuli pia alisema baadhi ya maduka ya kubadilishia fedha, yalikuwa yakitumika vibaya kwa kutoroshea fedha nje ya nchi, lakini pia yalikuwa kama uchochoro wa kupitishia fedha za dawa za kulevya. Alisema baada ya kugundua madudu mengi yanafanyika kupitia maduka hayo, aliamua kumuagiza Gavana wa Benki Kuu BoT, Profesa Florens Luoga kuyafuatilia. Rais Magufuli alisema watu wanakwenda kuchukua fedha BoT kwa ajili ya kuuza kwenye maduka yao ya kubadilishia fedha, lakini walikuwa hawasemi waliuza kiasi gani.Wakati mwingine wanafanya mipango na kupandisha kiwango cha kubadilishia dola kufikia Sh 2,400, hali inayolenga kuyumbisha uchumi wa nchi. Katika hayo yote, Rais Magufuli aliitaka Takukuru kuhakikisha inamfikia kila mtu au chama au taasisi katika vita dhidi ya rushwa kwa kuwa rushwa ikidhibitiwa, Tanzania itafanikiwa sana.Aliwapongeza Takukuru kwa kuokoa Sh bilioni 70.3 katika vita dhidi ya rushwa ambazo zitasaidia katika kutoa huduma za jamii ikiwemo kununua dawa, kutoa elimu na kulipa mishahara ya wafanyakazi. Kuhusu ombi la Waziri wa Nchi, Ofisi ya Rais, Utumishi na Utawala Bora, George Mkuchika, la kuwapeleka wafanyakazi wa Takukuru katika wilaya 21 ambazo hazina watendaji hao, Rais Magufuli aliziagiza mamlaka husika kulitekeleza hilo haraka.  <topic>: kitaifa 